Funet Klubi - vuosikokous - dokumentti 2.

FUNET-käyttäjien työvaliokunnan lausunto mustan kuidun hankkimisesta

Tämän dokumentin tarkoituksena on kiinnittää huomiota Suomen korkeakoulu- ja tutkimuslaitosten tietoverkkojen kehittämisen ja uudistumisen edellytyksiin. Sen on laatinut FUNET -käyttäjien työvaliokunta toukokuussa 2002 kannanotoksi jäsenistön vuosikokoukselle.

Suomen korkeakoulujen ja tutkimuslaitosten yhteinen FUNET-tietoverkko on ollut merkittävässä roolissa kotimaista tieto- ja tietoliikennetekniikan menestystarinaa kirjoitettaessa. Perustamisensa jälkeen FUNET oli Suomessa vuosikausia Internetin synonyymi. Merkitykseltään kasvavaa teleoperaattorien Internet-liiketoimintaa on aikanaan käynnistetty paljolti FUNETin, korkeakoulujen ja teleoperaattoreiden yhteistyön tuloksena.

Tällä hetkellä tilanne on ratkaisevasti erilainen. Korkeakoulumaailman ja teleoperaattoreiden yhteistyö on muuttunut yhteisestä kehitysnäkökulmasta lähes pelkäksi kaupalliseksi asiakassuhteeksi. Samanaikaisesti Suomen telelainsäädännön liberalisointi ei ole johtanut kaikilta osin aitoon kilpailutilanteeseen, vaan muutokset ovat jääneet näennäisiksi. 

Kilpailu ja uudet tekniikat ovat joltain osin pudottaneet hintatasoa suhteessa tietoliikennekapasiteettiin. Kuitenkin samalla monet operaattorit ovat uusia tuottoja saadakseen alkaneet panostaa pidemmälle tuotteistettujen palveluiden (pakko)myyntiin. Myöskään alueelliset telemonopolit eivät kokonaisuutena tarkastellen ole välttämättä purkautuneet, ja tietoliikenteen kehittyminen on Suomessa pysähtynyt muutaman vuoden takaiselle tasolle.

Tilanne jäykistää mm. korkeakoulu- ja tutkimuslaitosasiakkaiden mahdollisuuksia rakentaa uudet tietoverkkoratkaisunsa parhaaksi katsomallaan tavalla. Niille elintärkeän infrastruktuurin kehittymisen edellytys on vapaus voida hankkia aidon kilpailutilanteen vallitessa kustannuksiltaan kohtuullista tietoliikennekapasiteettia ilman tarpeettomia lisäpalveluita. 

Alueellisesti ja paikallisesti mahdollisuuksissa on suuria eroja. Ammattikorkeakoulujen hajautuneen organisaatiorakenteen sekä yliopistojen ja tutkimuslaitosten runsaslukuisten paikallistoimipisteiden ansiosta FUNET-verkko kattaa huomattavan osan Suomesta. Verkon kehittämiseen liittyvät ongelmat ovat täten valtakunnallisia ja korostuvat seuduilla, joissa kilpailu on vähäistä.

Erityisesti ongelma koskee kuitukapasiteettia (ns. musta kuitu, perusinfra ilman lisäpalveluita). Sen kysyntä tulee sekä korkeakouluyhteisössä, että yleisesti kasvamaan mm. liikennevolyymin ja lisääntyvien Internet-pohjaisten ääni- ja videopalveluiden takia. Kuidun saatavuudesta kohtuullisin ehdoin on korkeakoulujen näkökulmasta kasvamassa merkittävä ongelma niin paikallisella, valtakunnallisella kuin kansainväliselläkin tasolla. Asiaan voidaan saada parannusta mm.
-	tiivistämällä uudelleen korkeakoulujen, teleoperaattoreiden ja FUNETin yhteistyötä, 
-	seuraamalla Suomen nykyisen telelainsäädännön toteutumista aiempaa tarkemmin,
-	kehittämällä lainsäädäntöä paremmin todellisia asiakastarpeita vastaavaksi,
-	selkiyttämällä yhteisesti "laajakaista" -käsitettä ja sitä, mitä sillä tarkoitetaan
-	korostamalla julkisessa keskustelussa mm. videosiirtoon sisältyviä tiedonsiirron kapasiteetti- ja laatuvaatimuksia (jolloin nykytekniikoin kärjistäen laajakaista = kuituyhteys)
-	tekemällä yhteistyötä ja aktivoimalla paikallisia toimijoita, mm. kuntia uuden, operaattoririippumattoman kuituinfrastruktuurin rakentamiseksi sekä
-	vertailemalla Suomen tilannetta muissa maissa käynnistyneiden laajakaistahankkeiden kanssa (mm. Ruotsi, Irlanti, Islanti, Kanada).